觀張提刑周鼎
作者：陸游
朝代：宋

paragraphs: 他人冨貴堆金璧，曼舞妖歌誇坐客。
清心好古誰似公，漢庭諸人推博識。
一朝得此周廟器，買不論貲空四壁。
苔痕洗盡銅色見，坐臥摩挲欲忘食。
蠻童捧出客爲起，恍如清廟陪劍履。
腹中奇字粲蟲魚，嶧山之碑那得比。
知公原是功名人，看罷握手同悲辛。
鎬京洛邑在何許，漠漠秋風吹戰塵。